ದೇವಪುರ: ಹೆಚ್ಚಿದ ಕಂಬಳಿ ಹುಳು ಕಾಟ ಹೊಸದುರ್ಗ: ತಾಲ್ಲೂಕಿನ ದೇವಪುರ ಗ್ರಾಮದಲ್ಲಿ ಕಂಬಳಿ ಹುಳು ಕಾಟ ಹೆಚ್ಚಾಗಿದ್ದು, ಗ್ರಾಮಸ್ಥರು ಹೈರಾಣಾಗಿದ್ದಾರೆ. ಗ್ರಾಮದ ಮನೆ, ಅಂಗಡಿ, ಮಳಿಗೆ, ಕಚೇರಿ ಗೋಡೆಗಳಲ್ಲಿ ಹುಳುಗಳು ಹಿಂಡುಗಟ್ಟಲೆ ಹರಿದಾಡುತ್ತಿರುತ್ತವೆ. ಮನೆಯ ಗೋಡೆ, ಮುಂಭಾಗದಲ್ಲಿ ಹರಿದಾಡುವ ಕಂಬಳಿ ಹುಳುಗಳನ್ನು ತೆಗೆದು ಹಾಕುವುದೇ ನಿತ್ಯದ ಸವಾಲಾಗಿದೆ. ಗ್ರಂಥಾಲಯ ಕಚೇರಿ ಸೇರಿ ಇನ್ನಿತರ ಕಟ್ಟಡಗಳು, ಮನೆಯ ಸೂರಿನಲ್ಲಿ ಹುಳುಗಳು ಹರಿದಾಡುತ್ತವೆ. ಮೈ, ಕೈ ಮೇಲೆ ಬಿದ್ದರೆ ಅಲರ್ಜಿ ಆಗುತ್ತಿದೆ. ಹುಳು ಕಾಟಕ್ಕೆ ಮನೆಯಲ್ಲಿ ನೆಮ್ಮದಿಯಿಂದ ಊಟ, ನಿದ್ದೆ ಮಾಡಲು ಆಗುತ್ತಿಲ್ಲ ಎಂದು ಗ್ರಾಮಸ್ಥರು ದೂರುತ್ತಾರೆ. ಈ ಬಗ್ಗೆ ಆರೋಗ್ಯ ಇಲಾಖೆಯವರನ್ನು ಕೇಳಿದರೆ, ಗ್ರಾಮ ಪಂಚಾಯಿತಿಯವರು ಕೀಟನಾಶಕ ಔಷಧ ಸಿಂಪಡಿಸಿ ಸ್ವಚ್ಛತೆ ಕಾಪಾಡಿದರೆ ಹುಳು ನಿಯಂತ್ರಣಕ್ಕೆ ಬರುತ್ತದೆ ಎಂದು ಹೇಳುತ್ತಾರೆ. ಆದರೆ, ಗ್ರಾಮ ಪಂಚಾಯಿತಿ ಅಭಿವೃದ್ಧಿ ಅಧಿಕಾರಿ, ಗ್ರಾಮದ ಆಯಾ ಮನೆಯವರೇ ಔಷಧ ಸಿಂಪಡಿಸಿಕೊಳ್ಳಬೇಕು ಎನ್ನುತ್ತಾರೆ. ಹುಳುಗಳ ನಿಯಂತ್ರಣಕ್ಕೆ ಯಾವ ಅಧಿಕಾರಿಗಳೂ ಕಾಳಜಿ ವಹಿಸುತ್ತಿಲ್ಲ ಎಂದು ಗ್ರಾಮಸ್ಥ ಡಿ.ಮಲ್ಲೇಶ್ ದೂರಿದರು. ಕಂಬಳಿ ಹುಳು ನಿಯಂತ್ರಣಕ್ಕೆ ಕ್ರಮ ಕೈಗೊಳ್ಳದಿದ್ದರೆ ಜನರ ಆರೋಗ್ಯದ ಮೇಲೆ ದುಷ್ಪರಿಣಾಮ ಬೀರುತ್ತದೆ. ಅಲ್ಲದೆ, ಹರಳು, ತೊಗರಿ, ಅವರೆ, ಹುರುಳಿ ಬೆಳೆಗಳಿಗೂ ಹುಳುಬಾಧೆ ಹೆಚ್ಚಾಗಿ ನಷ್ಟ ಉಂಟು ಮಾಡುತ್ತವೆ. ಹಾಗಾಗಿ, ಸಂಬಂಧಪಟ್ಟ ಇಲಾಖೆ ಅಧಿಕಾರಿಗಳು ತುರ್ತಾಗಿ ಗಮನಹರಿಸಬೇಕು ಎಂದು ಗ್ರಾಮಸ್ಥರು ಮನವಿ ಮಾಡಿದ್ದಾರೆ.